钦定古今图书集成/明伦汇编/氏族典/第250卷 > 张居正
## 钦定古今图书集成/明伦汇编/氏族典/第250卷 > 张居正

按《明外史张居正传》：“居正，字叔大，江陵人。少颖敏绝
伦。嘉靖二十六年成进士，改庶吉士，授编修。居正为
人，颀面秀眉目，须长至腹，勇敢任事，豪杰自许。然沉
深有城府，莫能测也。迁右中允，领国子司业事。与祭
酒高拱善，相期以相业。寻还理坊事，选侍裕邸讲读。
寻迁右谕德，进侍讲学士，领院事。徐阶代严嵩为首”
辅，倾心委居正。世宗崩，阶草遗诏，引与共谋。寻迁礼
部右侍郎，入阁，充《世宗实录》总裁。进礼部尚书兼武
英殿大学士，加少保。高拱主封俺荅，居正赞之，加太
子太傅。六年满，加少傅、吏部尚书、建极殿大学士。以
辽东战功加太子太师。和市成，加少师。与冯保共逐
拱，遂为首辅。加左柱国，进中极殿大学士。居正为政，
以尊主权，课吏职，信赏罚，一号令为主，虽万里外朝
下而夕奉行，自是政体为肃。六载满，加特进。父卒，帝
遣中官慰问，然未尝有意留之。而居正自以握权久，
恐一旦去，他人且谋己。户部侍郎李幼孜因倡谀辞
言“帝冲年，不可一日无相公”，遂以夺情说进。居正阳
上书请守制，而使冯保固留之，以青衣、素服、角带，入
阁治政。帝举《大婚礼》，居正有服，不当与，太后亦疑之，
使人问居正，居正曰：“居正受上恩厚，赴汤火不辞暂，
即吉何伤？”遂披紫横玉以从事。时帝顾居正，益重，称
元辅张少师先生，待以师礼。居正亦自负为帝者师，
人谓居正傲上，而顾不免卑于冯保云。十二载满，加
上柱国、太傅。无何，居正病。帝频颁敕谕问病，大出金
帛为医药资。辽东大捷闻，进太师。以病革，疏乞归。讣
闻，谥文忠。御史羊可立追论居正构辽庶人宪㸅狱，
庶人妃因上疏辨冤曰：“庶人金宝万计，悉入居正府。”
帝命籍其家，削其官，其弟都指挥居易，子编修、嗣修，
俱发戍烟瘴地。熹宗时，廷臣稍稍追述之，诏复故官。